CELEX: 62020TN0032
Language: et
Date: 2020-01-14 00:00:00
Title: kohtuasi T-32/20: 14. jaanuaril 2020 esitatud hagi – Buxadé Villalba jt versus parlament

9.3.2020   
            
            
               ET
            
            
               Euroopa Liidu Teataja
            
            
               C 77/56
            
         
      14. jaanuaril 2020 esitatud hagi – Buxadé Villalba jt versus parlament
      (kohtuasi T-32/20)
      (2020/C 77/78)
      Kohtumenetluse keel: hispaania
      
         Pooled
      
      
         Hagejad: Jorge Buxadé Villalba, María Esperanza Araceli Aguilar Pinar ja Hermann Tertsch Del Valle-Lersundi (esindaja: advokaat M. Castro Fuertes)
      
         Kostja: Euroopa Parlament
      
         Nõuded
      
      Hagejad paluvad Üldkohtul:
      
                  —
               
               
                  tühistada otsus tunnistada Carles Puigdemont i Casamajó ja Antoni Comín i Oliveres Euroopa Parlamendi liikmeteks;
               
            
                  —
               
               
                  kohustada lõpetama selle staatusega kaasnevad kõikvõimalikud tagajärjed ja tühistama need tagajärjed, mis on juba tekkinud;
               
            
                  —
               
               
                  kohustada lõpetama igasugused teenuste osutamise lepingud, mille Carles Puigdemont i Casamajó ja Antoni Comín i Oliveres on sõlminud assistentide, nõunike, praktikantide või kolmandate isikutega;
               
            
                  —
               
               
                  kohustada Carles Puigdemont i Casamajót ja Antoni Comín i Oliverest maksma tagasi kõik summad, mida nad Euroopa Parlamendilt said oma õigusvastase eurosaadiku staatuse tõttu ükskõik mis alusel ja summas, ja need summad, mida Euroopa Parlament maksis kolmandatele isikutele ükskõik millise teenuste osutamise lepingu alusel, mis oli sõlmitud assistentide, nõunike, praktikantide või kolmandate isikutega;
               
            
                  —
               
               
                  teise võimalusena tunnistada, et Euroopa Parlamendi saadiku staatus ei ole ühitatav autonoomse piirkonna seadusandliku kogu liikme staatusega ning tunnistada, et Carles Puigdemont i Casamajól ja Antoni Comín i Oliveresil ei ole õigust saada tasu alates 2. juulist 2019 kuni saadikukohale asumiseni, kohustades neid seda tasu tagasi maksma koos viivisega, juhul kui nad said mingi summa;
               
            
                  —
               
               
                  hagi rahuldamise korral mõista kohtukulud välja Euroopa Parlamendilt.
               
            
         Väited ja peamised argumendid
      
      Hagi põhjenduseks esitavad hagejad neli väidet.
      
                  1.
               
               
                  Esimene väide, et on rikutud 20. septembri 1976. aasta akti, mis käsitleb esindajate otsest ja üldist valimist Euroopa Parlamenti (edaspidi „Euroopa valimisakt“), artikleid 8 ja 12 kooskõlas Hispaania valimisalaste õigusnormidega.
                  
                              —
                           
                           
                              Sellega seoses väidetakse, et vastavalt sellele aktile on Euroopa valimismenetlus igas liikmesriigis reguleeritud riigisiseste õigusnormidega ja seetõttu on kohaldatavad konstitutsioonilise seaduse üldise valimiskorra kohta (Ley Orgánica del Régimen Electoral General) artiklid 219–224. Konkreetselt on viimatinimetatud sättes kehtestatud, et valituks osutunud kandidaadid peavad viie päeva jooksul andma põhiseaduse järgimise vande või tõotuse, ja et selle nõude täitmata jätmise korral kuulutatakse liikmekoht vabaks. Kuid C. Puigdemont ja T. Comín ei ilmunud kordagi keskvalimiskomisjoni, et anda põhiseaduse järgimise vannet või tõotust.
                           
                        
            
                  2.
               
               
                  Teine väide, et on rikutud Euroopa Parlamendi kodukorra artikli 3 lõiget 3.
                  
                              —
                           
                           
                              Sellega seoses väidetakse, et Hispaania pädev asutus ei ole edastanud mingit dokumenti selle kohta, et C. Puigdemont ja T. Comín on lubanud põhiseadust järgida, mis on valituks osutumisel peatav tingimus. Järelikult on Euroopa Parlamendi tegevus hagejate sõnul eiranud Euroopa valimisakti, rikkunud liikmesriikide suveräänset pädevust ja tekitab riski, et igasugune kokkulepe, mille Euroopa Parlament on vastu võtnud kas täiskoguna või komisjonides, milles võivad osaleda C. Puigdemont ja T. Comín, on täielikult õigusvastane ja kehtetu.
                           
                        
            
                  3.
               
               
                  Kolmas väide, et Euroopa Kohtu 19. detsembri 2019. aasta kohtuotsus C-502/19, Junqueras Vies ei ole asjassepuutuv seoses küsimusega, kas Euroopa Parlamendi akt on tühine.
                  
                              —
                           
                           
                              Sellega seoses väidetakse, et C. Puigdemont ja T. Comín ei viibinud kunagi eelvangistuses ning neil on immuniteet üksnes valituks kuulutamise tõttu, kuid neil ei ole täielikku Euroopa Parlamendi saadiku staatust, kuna nad ei ole täitnud kõiki Hispaania valimismenetluses sätestatud nõudeid.
                           
                        
            
                  4.
               
               
                  Neljas väide, mis on esitatud teise võimalusena ja mille kohaselt on rikutud Euroopa valimisakti artikli 7 lõikeid 3 ja 4, kuna esineb ühitamatuse alus, mis on sätestatud Hispaania valimisseaduses (konstitutsioonilise seaduse üldise valimiskorra kohta (Ley Orgánica del Régimen Electoral General) artikli 211 lõike 2 punkt d).
                  
                              —
                           
                           
                              Sellega seoses väidetakse, et kooskõlas liidu õigusnormidega võib iga liikmesriik laiendada riigisisesel tasandil sätestatud ühitamatuse aluseid Euroopa Parlamendi valimistele; et eespool viidatud riigisisene valimisalane õigusnorm sätestab ühitamatuse isikute puhul, kes on autonoomsete piirkondade seadusandlike kogude liikmed; ja et C. Puidemont ja T. Comín olid Kataloonia piirkondliku parlamendi liikmed kuni 7. jaanuarini 2020.